b"\n_START_ARTICLE_\nFormaci\xc3\xb3 del Lias Blau\n_START_PARAGRAPH_\nEl Lias Blau \xc3\xa9s una formaci\xc3\xb3 geol\xc3\xb2gica composta de calc\xc3\xa0ries i lutites de finals del Tri\xc3\xa0sic i principis del Jur\xc3\xa0ssic, fa entre 195 i 200 milions d'anys. La majoria de la formaci\xc3\xb3 correspon a l'estatge Hettangi\xc3\xa0, primera subdivisi\xc3\xb3 del Jur\xc3\xa0ssic, per la qual cosa tamb\xc3\xa9 es coneix com a \xc2\xabLias primerenc\xc2\xbb (en refer\xc3\xa8ncia a un dels antics noms de les divisions del Jur\xc3\xa0ssic). \xc3\x89s una caracter\xc3\xadstica corrent dels penya-segats del voltant de Lyme Regis i Charmouth, a la Costa Jur\xc3\xa0ssica de Dorset, on existeixen capes de calc\xc3\xa0ria intercalades amb argiles. Tamb\xc3\xa9 est\xc3\xa0 present a Somerset, particularment al voltant de les Polden Hills i Glastonbury, i forma una \xc3\xa0mplia plana que creua les Midlands de l'Est. El Lias Blau fou utilitzat com a font de calc\xc3\xa0ria per fer morter. A causa de ser argilosa, la calc\xc3\xa0ria \xc3\xa9s hidr\xc3\xa0ulica. Des de mitjans del segle XIX, s'ha usat com a material per fer ciment al sud de Gal\xc2\xb7les, Somerset, Warwickshire i Leicestershire. La pedrera de ciment de Rugby \xc3\xa9s probablement la millor mostra de la formaci\xc3\xb3, on es poden veure m\xc3\xa9s de 100 capes. Tamb\xc3\xa9 apareix prop de Whitby a Yorkshire i a Southam, on un pub duu el seu nom. La roca \xc3\xa9s rica en f\xc3\xb2ssils del Jur\xc3\xa0ssic, especialment ammonits. El color blau grisenc prov\xc3\xa9 del contingut de ferro de les pirites."